كريستيان البيرت تيودور بيلروت -Christian Albert Theodor Billroth- (اتولد: 26 ابريل 1829 - مات: 6 فبراير 1894) كان جراح پروسى من اصل المانى بيعتبر واحد من المؤسسين الاولانيين لجراحات البطن الحديثه و كان كمان عازف فيولين و بيانو موهوب من اقرب صحاب الموسيقار الكبير يوهانيس برامس. عيلة بيلروت كانت من اصول سويديه بيلروت كان ابن الراعى كارل تيودور بيلروت و امه كان اسمها كريستينا ناجيل.جدته من ناحية امه كانت مغنيه مشهوره اسمها سوفى دوروتيا فيليش و احد من عمامه جوستاف بيلروت بروفيسور فى اللاهوت. درس المزيكا فى جرايفسڤالت و بعدها اتجه لدراسة الطب فى جامعات بيرلين و جوتينجين.من الاساتذه اللى درس على ايديهم يوهانيس بيتير مولير و لودفيج تراوبيه و يوهان لوكاس شونلاين. خد درجة الدكتوراه من جامعة بيرلين سنة 1852 و كمل التخصص بتاعه فى جامعة فيينا. سنة 1855 كتب رساله علميه حوالين الزوايد اللحميه فى القولون و علاقتها بسرطان القولون و المستقيم. سنة 1872 كان اول جراح يعمل عملية استئصال لحته من البلعوم و توصيل الباقى ببعض. سنة 1874 كان اول جراح يعمل عملية استئصال للرئه. سنة 1876 كان اول جراحل يستأصل سرطان فى المستقيم. سنة 1881 كان اول جراح يعالج بالجراحه حالة سرطان فى بواب المعده (الجزء التحتانى).